KATEHEZA O KRUNICI

Hvaljen Isus i Marija, dragi mladi!

Prije nego krenemo na današnju temu htio bih vam uputiti par riječi. Za početak želim naglasiti da vjera nije nešto što se postiže, nego nešto što se dostiže cijeli život. Kao što mi rastemo i razvijamo se, tako i naša vjera treba rasti i sazrijevati. Pripremaš se za sakrament potvrde. Postaješ zreo, odgovoran vjernik. Nemoj misliti da samo primanjem sakramenta možeš reći da si vjernik. Mi smo vjernici onoliko koliko svoju vjeru pokazujemo i živimo svakoga dana, u svakom trenutku i na svakom mjestu. I druga stvar koju želim istaknuti je to da vjera nije za mlakonje i kukavice. Zahtjevno je biti dobar vjernik. To od nas traži nekakav napor i žrtvu. Nije lako svake nedjelje ići na svetu misu. Dok tvoji prijatelji možda spavaju, igraju igrice, sjede u kafiću…ti ideš u crkvu. Nije lako paziti na jezik kada te netko ili nešto razljuti. I da, rugat će ti se, ismijavati, ponižavati zbog toga što ti živiš svoju vjeru. Ne bih te želio odvratiti od vjere, ali ne bih želio ni da budeš „mlaki“ katolik. Vjeruj mi, ispati se biti Isusov učenik.

Neizostavna pomoć pri rastu i jačanju u vjeri je molitva. Vjerujem da o molitvi već dosta toga znaš. Nadam se da ju redovito i prakticiraš. Jedna od najljepših molitvi je molitva krunice. I znam, velika većina će sada pomisliti: „dosadno“. Priznat ću vam da i meni ponekad bude dosadno. Ali o dosadi malo kasnije.

Ako želite naučiti moliti krunicu možete se poslužiti molitvenikom, ali i internetom: <https://www.youtube.com/watch?v=q-eLtHE7g2w>.

Mi nećemo učiti moliti krunicu, nego mi je želja s vama podijeliti par misli vezanih uz molitvu krunice:

1. Mi ljudi smo uvijek zagledani u nešto ili u nekoga. Kao mala djeca zagledani smo u svoje roditelje. Kao mladi smo zagledani u prijatelje. Kada se zaljubimo, zagledani smo u osobu koju volimo. Kada si želimo nešto kupiti zagledani smo u izloge, i pretražujemo internet. U školi smo zagledani u knjige. Na poslu smo zagledani u plaću 😊.

Vjernik je zagledan u Isusa. Tražiti ga, ići k njemu, saznati što više toga o njemu. Krunica je idealna molitva za zagledanost u Isusa.

Kroz tih 20ak minuta naše misli bi trebale biti usmjerene na Isusa, na njegov život. Razmišljamo o njegovom rođenju (radosna otajstva), o njegovoj muci i smrti (žalosna), o uskrsnuću (slavna) te o njegovom životu (otajstva svjetla).

1. Mnogi sveci su naglašavali važnost moljenja krunice: <https://book.hr/krunica-je-najmocnija-molitva-nase-majke-sveci-otkrivaju-sto-ju-cini-tako-snaznom/>, <https://zenavrsna.com/15-citata-koji-potvrduju-koliko-je-krunica-snazno-oruzje/14546>, <https://laudato.hr/Duhovnost/Zelite-li-znati-vise/Devet-svetaca-koji-su-voljeli-moliti-krunicu.aspx>,<https://www.bitno.net/vjera/duhovnost/zasto-moliti-krunicu/>.
2. Krunica je dosadna! Ako samo izgovaramo riječi, to je onda točno. Tada krunica je dosadna. Ali nije krunica dosadna, nego smo mi dosadni jer ju ne znamo moliti. Za molitvu krunice potreban je određeni napor, žrtva, vrijeme. Razmisli samo koliko vremena bespotrebno provedemo pred raznoraznim ekranima, sa slušalicama u ušima… Kada molimo krunicu trebamo razmišljati o onome što izgovaramo. Trebamo razmišljati o Isusovu životu. Trebamo se uživjeti u događaje Isusova života. Zamislite sebe u Nazaretu, Betlehemu, Jeruzalemu, na Jordanu, kod bičevanja, razapinjanja… Ako tako činio, krunica nam neće biti dosadna.
3. Marija. Najbrži i najbolji put do Isusa je preko Marije. Moleći krunicu mi smo zagledani u Isusa. Prva osoba zagledana u Isusa bila je Marija. Ona je proživjela ono što mi razmatramo u krunici. Ona je bila tamo. Zapitajmo se kako je ona sve to proživljavala? Marija nas vodi do Isusa.
4. Slobodno kada moliš krunici razmišljaj i o onome za što moliš. Isus ti želi samo dobro. On ti želi bolje nego što ti želiš samome sebi jer on te poznaje najbolje. Ništa mu ne skrivaj. Svoje boli, patnje, sumnje, ljutnju, radost, zaljubljenost, nerazumijevanje…sve mu reci.
5. Challenge! Izazov!

Izazivam te da sljedećih 10 dana svakodnevno moliš krunicu. Ali ne suhoparno, samo izgovarajući riječi. Odredi si jedan dio dana kada ćeš moliti (najbolje u isto vrijeme). Ugasi mobitel, TV, računalo, tablet…Makni hranu od sebe. Sjedni, klekni, ustani – kako ti odgovara (nemoj ležati). Stavi ispred sebe križ s raspelom, ako imaš i sliku Blažene Djevice Marije.

Prije početka, budi svjestan/na da je Isus tu. Reci mu za što ćeš ga moliti: za zdravlje, za neku osobu, za obitelj, za pokojne, za duše u čistilištu, za župnika, biskupa, papu, za školu, za prijatelje… I počni: *Vjerujem u Boga…*

Za kraj stavljam ti pred oči i pamet jednog mladića. Nedavno je proglašen blaženim. Umro je s 15 godina. Bolovao je od leukemije. On je prvi blaženik milenijalac i prvi koji je imao Facebook profil. Uživao je igrajući Pokemone.

Otkrij o kome se radi: <https://www.bitno.net/vjera/formacija/8-savjeta-kako-postati-svet-carlo-acutis-posebne-tajne-kako-postati-svet/>

<https://www.bitno.net/vijesti/svijet/u-asizu-beatificiran-carlo-acutis-prvi-blazenik-koji-je-lovio-pokemone/>